b'\n_START_ARTICLE_\nDieta na podlagi krvnih skupin\n_START_PARAGRAPH_\nDieta po krvnih skupinah je dieta, katere zagovornik je Peter D\xe2\x80\x99Adamo, ameri\xc5\xa1ki zdravnik in naravni zdravilec. Opisana je v njegovi knjigi Eat Right 4 Your Type, v kateri trdi, da je krvna skupina najpomembnej\xc5\xa1i dejavnik pri izbiri prehrane. Tako razdeli dieto, ki je primerna za ljudi s posamezno krvno skupino, na tipe 0, A, B in AB._NEWLINE_Dieta ima tudi mnoge nasprotnike, ki dvomijo o povezavi med krvnimi skupinami in prehrano. Ne strinjajo se tudi z nastankom krvnih skupin in t. i. lektinsko hipotezo. Teorija o krvnih skupinah ni podprta s prepri\xc4\x8dljivimi znanstvenimi dokazi.\n_START_SECTION_\nRazvoj teorije\n_START_PARAGRAPH_\nMedicinske raziskave so \xc5\xbee pred \xc4\x8dasom pokazale, da tako imenovana zdrava \xc5\xbeivila niso enako primerna za vse ljudi. Manjkalo je le spoznanje, zakaj je to tako. Prva, ki sta se posku\xc5\xa1ala dokopati do razlage, sta bila ameri\xc5\xa1ka zdravnika James D\'Adamo in njegov sin Peter D\'Adamo. Po dolgoletnem prou\xc4\x8devanju sta ugotovila, da na to, kako bo posameznik prenesel \xc5\xbeivilo, vpliva tudi njegova krvna skupina.\n_START_SECTION_\nO avtorju\n_START_PARAGRAPH_\nVse skupaj se je za\xc4\x8delo, ko je James D\xc2\xb4Adamo v petdesetih letih prej\xc5\xa1njega stoletja pri nekaterih svojih bolnikih opazil, da jim vegetarijanska nemastna dieta ni ubla\xc5\xbeila te\xc5\xbeav. Pri njih se je splo\xc5\xa1no zdravstveno stanje celo poslab\xc5\xa1alo. To ga je pripeljalo na misel, da le\xc5\xbei re\xc5\xa1itev v razli\xc4\x8dnih krvnih skupinah, saj prav kri oskrbuje celice s hranili. Ko se je opazovanja lotil bolj sistemati\xc4\x8dno, je opazil, da ve\xc4\x8dini njegovih pacientov s krvno skupino A prehrana z veliko mesa ni ustrezala, veliko bolje pa so prena\xc5\xa1ali rastlinske beljakovine (soja, tofu). V nasprotju z njimi, pa so se bolniki s krvno skupino 0 tudi po visokokalori\xc4\x8dni hrani dobro po\xc4\x8dutili. Tudi Peter D\xc2\xb4Adamo je na\xc5\xa1el zanimive povezave med prehrano in krvnimi skupinami. Opazil je, da so ljudje s krvno skupino A bolj nagnjeni k boleznim, ki nastajajo zaradi pomanjkanja \xc5\xbeelod\xc4\x8dnih sokov, ljudje s krvno skupino 0 pa k tistim, ki nastanejo zaradi visoke koncentracije \xc5\xbeelod\xc4\x8dne kisline npr. razjeda na \xc5\xbeelodcu.\n_START_SECTION_\nRazlaga krvnih skupin\n_START_PARAGRAPH_\nV \xc4\x8dlove\xc5\xa1ki populaciji se nahajajo trije aleli (i, I\xe1\xb4\xac in I\xe1\xb4\xae) za dolo\xc4\x8devanje krvne skupine . Krvna skupina pa je dolo\xc4\x8dena s kombinacijo dveh od teh alelov. Alela I\xe1\xb4\xac in I\xe1\xb4\xae sta enakovredna in se zato dedujeta kodominantno. Oba pa sta dominantna nad alelom i, ki je recesiven. Alel I\xe1\xb4\xac nosi zapis za antigen A, alel I\xe1\xb4\xae zapis za antigen B, alel i pa ne nosi zapisa za antigene._NEWLINE_Antigeni so po svoji zgradbi glikoproteini. Osnovna molekula, ki se ve\xc5\xbee na protein v povr\xc5\xa1ini eritrocita je nerazvejani oligosaharid, imenovan snov H (zadnji monosaharid v verigi je fukoza). Ljudje, ki imajo na povr\xc5\xa1ini membranskih beljakovin eritrocitov vezano snov H, imajo krvno skupino 0. \xc4\x8ce je nanjo vezan N-acetilgalaktozamin, je to krvna skupina A, \xc4\x8de pa je vezana galaktoza, ima oseba krvno skupino B. \xc4\x8ce na eritrocitih najdemo oba monosaharida, ima oseba krvno skupino AB._NEWLINE_V krvni plazmi ljudi so lahko prisotna protitelesa anti-A in anti-B, ki reagirajo z antigeni in lahko eritrocite zlepijo in razgradijo. Kri tako ni ve\xc4\x8d teko\xc4\x8da, zato lahko nastopi smrt._NEWLINE_Ljudje s krvno skupino A, torej z antigenom A na eritrocitu, imajo v krvni plazmi protitelesa anti-B, ljudje s krvno skupino B, torej z antigenom B na eritrocitu, pa tvorijo protitelesa anti-A. Tisti, ki imajo krvno skupino AB in tako torej na eritrocitu oba antigena A in B, tvorijo mnogo drugih protiteles, vendar nobenega proti kateremu od teh dveh antigenov. Ljudje s krvno skupino 0, ki na eritrocitih nimajo antigenov, tvorijo obe vrsti protiteles, anti-A in anti-B._NEWLINE_Zaradi tvorbe protiteles je treba pri infuziji paziti, da \xc4\x8dlovek ne dobi krvi s tistimi antigeni, za katere v njegovi krvi obstajajo protitelesa. Krvno skupino 0 (nima antigenov na eritrocitih) lahko tako sprejmejo vse krvne skupine, skupina AB (ne tvori protiteles) pa lahko sprejme kri vseh ostalih skupin. Krvna skupina 0 je tako univerzalni krvodajalec, krvna skupina AB pa univerzalni krvoprejemnik.\n_START_SECTION_\nOsnovna ideja diete\n_START_PARAGRAPH_\nDieta po krvnih skupinah zagovarja u\xc5\xbeivanje samo dolo\xc4\x8denih vrst \xc5\xbeivil, primernih za neko krvno skupino in izogibanje tistih, ki bi naj bila za to isto krvno skupino neprimerna. Dieta torej lo\xc4\x8duje glede na krvne skupine 0, A, B in AB (\xc4\x8deprav poznamo 38 sistemov krvnih skupin, naj bi imel poglavitno vlogo prav sistem AB0). Krvne skupine naj bi namre\xc4\x8d vplivale na na\xc5\xa1o dovzetnost za razli\xc4\x8dne bolezni in celo na to, kak\xc5\xa1no vrsto vadbe bi morali izbrati. Peter D\xe2\x80\x99Adamo to izrazi s stavkom:\xc2\xa0\xc2\xbbKrvna skupina je klju\xc4\x8d, ki oklepa vrata v skrivnostni svet zdravja, bolezni, dolgega \xc5\xbeivljenja, telesne vitalnosti in \xc4\x8dustvene stabilnosti.\xc2\xab\xc2\xa0Tako naj bi ljudje z razli\xc4\x8dnimi skupinami tudi u\xc5\xbeivali razli\xc4\x8dno hrano, saj naj bi bila nekatera \xc5\xbeivila za ljudi z eno krvno skupino nevarna, za ostale pa ne.\n_START_SECTION_\nLektinska hipoteza\n_START_PARAGRAPH_\nVsaka krvna skupina ima svoj obrambni sistem: ena krvna skupina ustvarja protitelesa proti drugim krvnim skupinam. Po mnenju Petra D\xe2\x80\x99Adama imajo nekatere snovi v \xc5\xbeivilih podobne lastnosti kot krvna protitelesa, in sicer sposobnost, da krvne celice zlepijo v strdke. Ravnajo torej tako, kot bi uni\xc4\x8devali tujke v telesu (kot pri reakciji zavrnitve tujka). Poglavitni krivci za to so po njegovem mnenju lektini. Nekateri lektini, ki jih v organizem vna\xc5\xa1amo s hrano, niso zdru\xc5\xbeljivi z na\xc5\xa1o krvno skupino. Peter D\xe2\x80\x99Adamo zaklju\xc4\x8di, da je pomembno, da smo pozorni na tiste lektine, ki jih na\xc5\xa1 organizem oz. na\xc5\xa1a krvna skupina slabo prena\xc5\xa1a. Iz tega sledi D\xe2\x80\x99Adamova razdelitev prehrane, ki je primerna za posamezno krvno skupino; torej na \xc5\xbeivila, ki so primerna za 0, A, B in AB tip krvne skupine. S tako dieto naj bi tako zmanj\xc5\xa1ali ne\xc5\xbeelene rekcije lektinov._NEWLINE_Kako posamezen organizem prena\xc5\xa1a dolo\xc4\x8dena \xc5\xbeivila, se lahko preizkusi z metodo\xc2\xa0\xc2\xbbindikan\xc2\xab\xc2\xa0. Kadar je beljakovinska hrana slabo presnovljena, nastajajo strupene snovi. Skupna lastnost teh snovi je indolni obro\xc4\x8d, ki nastane pri prebavi triptofana. Ve\xc4\x8d ko je teh snovi v se\xc4\x8du, bolj izrazita je njegova modra obarvanost. Osupljivo pa je, da daje isto \xc5\xbeivilo pri ljudeh razli\xc4\x8dnih krvnih skupin razli\xc4\x8dne rezultate.\n_START_SECTION_\nNastanek krvnih skupin\n_START_PARAGRAPH_\nPresnovne predispozicije, o katerih govori D\'Adamo, so v resnici genetske predispozicije, ki jih skupaj z lastnimi geni prinesemo na svet. Te zna\xc4\x8dilne predispozicije so po njegovem mnenju nastale kot posledica dogajanj v zgodovini, ko so se posamezne, v preteklosti razmeroma izolirane, populacije evolucijsko prilagajale na podnebne, zemljepisne in tudi prehranjevalne razmere, v katerih so \xc5\xbeivele. Krvne skupine se naj bi zato najbolj razlikovale glede na presnovne zna\xc4\x8dilnosti in imunski sistem.\n_START_SECTION_\nKrvna skupina 0 (stara krvna skupina; lovci) \xe2\x80\x93 mesojedci\n_START_PARAGRAPH_\nSkupina 0 je najstarej\xc5\xa1a, osnovna krvna skupina na\xc5\xa1ih prednikov, ki naj bi nastala pribli\xc5\xbeno 40000 let pr. n. \xc5\xa1t. na afri\xc5\xa1ki celini. Takratni ljudje so za\xc4\x8deli loviti v organiziranih skupinah, izdelovati oro\xc5\xbeje in orodje. Beljakovine (meso) so postale njihovo gonilo in prav na tej to\xc4\x8dki so pri\xc5\xa1le prebavne lastnosti, ki se pripisujejo krvni skupini 0, do polnega izraza. Ljudje so cveteli ob prehranjevanju z mesom in v kratkem \xc4\x8dasu so pobili vso ve\xc4\x8djo divjad, saj je \xc5\xa1tevilo ljudi nara\xc5\xa1\xc4\x8dalo. V stiski so za\xc4\x8deli jesti vse, kar so mogli pre\xc5\xbeve\xc4\x8diti: sade\xc5\xbee, ore\xc5\xa1ke, koreninice, manj\xc5\xa1e \xc5\xbeivali. Ko so se severna obmo\xc4\x8dja otoplila, se je za\xc4\x8delo izseljevanje v Azijo in Evropo. Te selitve so napolnile planet z osnovnim prebivalstvom s krvno skupino 0, ki je \xc5\xa1e danes prevladujo\xc4\x8da.\n_START_SECTION_\nKrvna skupina A (kmetovalska krvna skupina; poljedelci) \xe2\x80\x93 vegetarijanci\n_START_PARAGRAPH_\nTa krvna skupina je nekoliko mlaj\xc5\xa1a in naj bi se izoblikovala v obdobju od 25000 do 15000 let pr. n. \xc5\xa1t. Domnevno je nastala v Aziji ali na Srednjem vzhodu. Ljudje so se \xc5\xbee stalno naselili, povezovalo pa jih je poljedelsko gospodarstvo. Nau\xc4\x8dili so se gojiti \xc5\xbeita, udoma\xc4\x8dili so nekatere divje \xc5\xbeivali. Ker ljudje niso bili ve\xc4\x8d primorani vsakodnevno iskati hrane, se je poraba mesa za prehrano ob\xc4\x8dutno zmanj\xc5\xa1ala, pove\xc4\x8dala pa se je uporaba polj\xc5\xa1\xc4\x8din. Preprost prebavni trakt lovcev in zbiralcev se je moral prilagoditi novi prehrani. Poleg tega so morali biti poljedelci imunsko izjemno odporni, saj je bilo ozemlje na katerem so \xc5\xbeiveli, gosto naseljeno (ve\xc4\x8dja verjetnost epidemij).\n_START_SECTION_\nKrvna skupina B (balans; nomadi) \xe2\x80\x93 (skoraj) vsejedci\n_START_PARAGRAPH_\nKrvna skupina B naj bi se pojavila pred kakimi 10000\xe2\x80\x9315000 leti v goratih predelih Himalaje, v delu dana\xc5\xa1njega Pakistana in Indije. Tam so bile \xc5\xbeivljenjske razmere zelo neugodne. Podnebje je bilo neprijazno, preskrba z \xc5\xbeivili pa zelo neredna in pogosto zelo enostranska. Pomemben temelj prehrane so tvorili fermentirani mle\xc4\x8dni izdelki ter polj\xc5\xa1\xc4\x8dine. V tak\xc5\xa1nih razmerah so morali biti ljudje \xc5\xbeilavi in vztrajni. Pogosto so cele dneve iskali hrano, pri \xc4\x8demer so bili izpostavljeni ostrim vremenskim vplivom. Prav zaradi tega je moral biti imunski sistem ljudi posebej prilagojen in zelo odporen. Tekom stoletij se je krvna skupina B \xc5\xa1irila prek vzhodnega dela Afrike v Evropo, Azijo ter skoraj po vsej srednji, Ju\xc5\xbeni in Severno Ameriki.\n_START_SECTION_\nKrvna skupina AB (zagonetne\xc5\xbei) \xe2\x80\x93 sodobni jedci me\xc5\xa1ane hrane\n_START_PARAGRAPH_\nKrvna skupina AB se je po Peter D\xe2\x80\x99Adamovem mnenju pojavila \xc5\xa1ele pred 1000 do 1200 leti. Zaradi poznega pojava je to tudi zelo redka krvna skupina, saj jo ima le okrog 3% vsega prebivalstva. Ta krvna skupina je nastala med preseljevanjem ljudstev, ko se je krvna skupina A prebivalcev vzhodne in srednje Evrope pome\xc5\xa1ala s krvno skupino B Mongolov iz Azije. Krvna skupina AB pomeni povezavo zna\xc4\x8dilnosti skupin A in B.\n_START_SECTION_\nZna\xc4\x8dilnosti posameznih skupin\n_START_PARAGRAPH_\nPrav zaradi evolucijskega nastanka naj bi bile po mnenju Petra D\xc2\xb4 Adama za vsako krvno skupino zna\xc4\x8dilne dolo\xc4\x8dene karakteristike v smislu osebnosti in prilagajanja na razmere v okolju ter pove\xc4\x8danega tveganja za dolo\xc4\x8dene bolezni. Avtor nam na svoji spletni strani celo ponuja strategije \xc5\xbeivljenjskega sloga, ki naj bi vsaki krvni skupini najbolj ustrezale.\n_START_SECTION_\nKrvna skupina 0\n_START_PARAGRAPH_\nZna\xc4\x8dilnosti, ki jih Peter D\xc2\xb4 Adamo pripisuje ljudem s to krvno skupino so vodstvene sposobnosti, odprtost, energija in zbranost. Ob nepravilni prehrani in pomanjkanju redne telesne vadbe naj bi bili relativno bolj nagnjeni k nastanku insulinske resistence ter zmanj\xc5\xa1ani \xc5\xa1\xc4\x8ditni\xc4\x8dni aktivnosti kar ima za posledico prekomerno pridobivanje telesne te\xc5\xbee, zadr\xc5\xbeevanje telesnih teko\xc4\x8din in utrujenost. D\xc2\xb4 Adamo tudi trdi, da so ti ljudje precej nagnjeni k nastanku \xc5\xbeelod\xc4\x8dnih razjed, mo\xc5\xbenost nastanka teh je dvakrat ve\xc4\x8dja kot pri ostalih krvnih skupinah. Razlog za to je vi\xc5\xa1ja koli\xc4\x8dina \xc5\xbeelod\xc4\x8dne kisline kot pri ljudeh iz ostalih treh krvnih skupin. Peter D\xc2\xb4 Adamo svetuje \xc5\xa1e posebej osebam s to krvno skupino redno telesno vadbo, ki je lahko precej fizi\xc4\x8dno naporna, ker je ta nujna za vzdr\xc5\xbeevanje telesnega zdravja, predvsem pa tudi \xc4\x8dustvene uravnote\xc5\xbeenosti.\n_START_SECTION_\nKrvna skupina A\n_START_PARAGRAPH_\nZa \xc5\xbeivljenje v skupnosti so potrebne ve\xc5\xa1\xc4\x8dine komunikacije, planiranja in sodelovanja s skupnostjo, karakteristike, ki jih po mnenju Petra D\xe2\x80\x99Adama \xc5\xa1e danes najdemo pri osebah s krvno skupino A. Ti se dobro prilagajajo na okolje in regularno dieto in potrebujejo vegeteriansko dieto za ohranjanje telesne te\xc5\xbee in telesne energije. Peter D\xe2\x80\x99Adamo meni, da imajo ljudje s to krvno skupino visoko naravno bazalno raven kortizola in preveliko proizvodnjo kortizola v odziv na stres. Zato je pri njih zna\xc4\x8dilno pove\xc4\x8dano tveganje za obsesivno-kompulzivne motnje, bolezni srca, odpornost na inzulin. Izrazito tekmovalni \xc5\xa1porti po D\xe2\x80\x99Adamovem mnenju organizem in \xc5\xbeiv\xc4\x8dni sistem osebe s krvno skupino A samo iz\xc4\x8drpajo, ker pove\xc4\x8dujejo napetost in tako pripeljejo njihov imunski sistem v stanje preob\xc4\x8dutljivosti. Nizka raven \xc5\xbeelod\xc4\x8dne kisline pa pove\xc4\x8duje verjetnost za raka na \xc5\xbeelodcu in \xc5\xbeol\xc4\x8dne kamne.\n_START_SECTION_\nKrvna skupina B\n_START_PARAGRAPH_\nLjudje s to krvno skupino nosijo po mnenju Petra D\xc2\xb4 Adama genetski potencial, ki jim omogo\xc4\x8da izjemno sposobnost prilagajanja na nove razmere in naj bi se zelo hitro u\xc4\x8dili. Tako kot pri krvni skupini A, naj bi tudi osebe s krvno skupino B ob stresnih situacijah proizvajale prevelike koli\xc4\x8dine kortizola. Peter D\xc2\xb4 Adamo pa vendarle zaklju\xc4\x8di, da je oseba s krvno skupino B, ki je zanj primerno hrano in \xc5\xbeivi zdravo \xc5\xbeivljenje, najmanj nagnjena k nastanku raznih bolezni in je tudi najbolj mentalno uravnove\xc5\xa1ena, v primerjavi z osebami, ki imajo katerokoli drugo krvno skupino. Poleg tega pa tudi pravi, da se ljudje s to krvno skupino najla\xc5\xbeje prilagajajo velikim vi\xc5\xa1inam in so statisti\xc4\x8dno bojda najvi\xc5\xa1ji. Za ohranjanje telesne in duhovne uravnote\xc5\xbeenosti Peter D\xc2\xb4 Adamo svetuje telesno vadbo, ki je izziv tako za telo kot tudi um; npr. tenis, borilne ve\xc5\xa1\xc4\x8dine, golf, kolesarjenje in drugo.\n_START_SECTION_\nKrvna skupina AB\n_START_PARAGRAPH_\nLjudje s to krvno skupino naj bi bili po Peter D\xe2\x80\x99Adamovem mnenju po eni strani prijazni, vredni zaupanja in s smislom za so\xc4\x8dloveka, po drugi strani pa naj bi obstajala tudi druga plat teh ljudi, ki naj bi se po\xc4\x8dutila odtujeno. Naj bi bili intuitivni in duhovni, trdno naj bi stali za svojimi prepri\xc4\x8danji, vendar pa vseeno \xc5\xbeelijo ustrezati merilom drugih. Spremembam okoli\xc5\xa1\xc4\x8din in prehrane kameleonsko sledijo. Zanje naj bi bile primerne tiste aktivnosti, ki umirjajo telo in du\xc5\xa1o, kot so ples, aerobika, sprehodi, joga. Neprimerni naj bi bili tekmovalni \xc5\xa1porti, ker povzro\xc4\x8dajo napetost, posledi\xc4\x8dno pa iz\xc4\x8drpajo telo. Peter D\xe2\x80\x99Adamo trdi, da so pripadniki te skupine nasledili toleranco obeh krvnih skupin, A in B, in so zato razvili imunski sistem, specializiran za boj proti infekcijskim boleznim. Poleg tega ne tvorijo protiteles anti-A in anti-B, zato ljudje s to krvno skupino redko zbolijo za avtoimunskimi boleznimi in alergijami. Vendar pa, imeti skupino AB, naj ne bi prina\xc5\xa1alo samo prednosti: v resnici, pravi Peter D\xe2\x80\x99Adamo, je imunski sistem oseb s to krvno skupino v te\xc5\xbeavah, ko mora prepoznati nevarne snovi, ki so podobne tistim tipa A ali tipa B ter zato proti njim ne razvija obrambe. To naj bi prina\xc5\xa1alo nagnjenost k rakastim obolenjem. Ljudje s to krvno skupino naj bi imeli zelo ob\xc4\x8dutljiv prebavni trakt in posledi\xc4\x8dno ve\xc4\x8djo nagnjenost k raku na \xc5\xbeelodcu in kandidozi.\n_START_SECTION_\nKonkrektna navodila za prehrano\n_START_PARAGRAPH_\nIz osnovne ideje, da obstaja povezava med krvnimi skupinami in prehrano, je Peter D\'Adamo razvil dieto za posamezno krvno skupino. Pri tovrstni dieti so odlo\xc4\x8dilne tri kategorije \xc5\xbeivil: ustrezna, nevtralna in neustrezna. Ustrezna \xc5\xbeivila pri dolo\xc4\x8deni krvni skupini delujejo kot zdravilo, nevtralna so uporabna predvsem kot prehrana, neustrezna so tista \xc5\xbeivila, ki bi se jim morali izogniti zaradi potencialnih nevarnosti za zdravje osebe. Slednja namre\xc4\x8d delujejo na organizem kot strup, zlasti \xc4\x8de jih u\xc5\xbeivamo v velikih koli\xc4\x8dinah._NEWLINE_Peter D\'Adamo tudi predlaga hrano, ki naj bi osebam z dolo\xc4\x8deno krvno skupino pomagala pri huj\xc5\xa1anju, ter opozarja na hrano, ki redi.\n_START_SECTION_\nKritike teorije\n_START_PARAGRAPH_\nTeorija Petra D\'Adama je zaradi razli\xc4\x8dnih razlogov naletela na \xc5\xa1tevilne kritike znanstvenikov po vsem svetu  Peter D\'Adamo pa na nekatere javno odgovarja na njegovi uradni spletni strani.\n_START_SECTION_\nPomanjkanje raziskav in dokazov\n_START_PARAGRAPH_\nPrva kritika na ra\xc4\x8dun Peter D\'Adamovih hipotez in priporo\xc4\x8dil je ta, da je zanje ponudil nezadostne dokaze. Na primer, njegova knjiga, Eat Right 4 Your Type, natisnjena leta 1997 vsebuje samo bibliografijo. Knjige, ki jih je napisal kasneje, sicer vsebujejo jasno lo\xc4\x8deno hrano na\xc2\xa0\xc2\xbbustrezno\xc2\xab,\xc2\xa0\xc2\xbbnevtralno\xc2\xab\xc2\xa0in\xc2\xa0\xc2\xbbneustrezno\xc2\xab\xc2\xa0za vsako krvno skupino posebej, podatki in argumentacija o tem, kako se je do ugotovitev za to klasifikacijo D\'Adamo prikopal pa niso navedeni nikjer._NEWLINE_Poleg tega D\'Adamo kategorizira kompleksen \xc4\x8dlove\xc5\xa1ki organizem zgolj v 4 krvne skupine in zaradi tega nekateri D\'Adamovo dieto opisujejo kot \xe2\x80\x9castrologija krvnih skupin\xe2\x80\x9d.\n_START_SECTION_\nKritika lektinske hipoteze\n_START_PARAGRAPH_\nD\'Adamo trdi, da v hrani obstajajo \xc5\xa1tevilni ABO specifi\xc4\x8dni lektini. To trditev sodobne biokemi\xc4\x8dne raziskave ostro zavra\xc4\x8dajo, saj ni bilo nikoli dokazano, da obstajajo specifi\xc4\x8dni lektini, ki bi vplivali zgolj na posamezno krvno skupino. Raziskave so pravzaprav dokazale, da lektinov, ki so specifi\xc4\x8dni za dolo\xc4\x8deno krvno skupino, ne najdemo v hrani (razen dveh redkih izjem, npr. lima fi\xc5\xbeol) pa\xc4\x8d pa predvsem v rastlinah in \xc5\xbeivalih, ki so kot hrana neobi\xc4\x8dajni. Kot podpora D\'Adamovi teoriji se pogostokrat navaja Nachbarjeva \xc5\xa1tudija. Ta je potrdila, da ima 29 od 88 vrst hrane, ki so jo testirali, signifikantno lektinom podobno delovanje (podatke so dobili iz testov hemaglutinacije in bakterijske aglutinacije). Vendar pa je treba dodati, da je skoraj vseh 29 vrst hrane aglutiniralo vse krvne skupine, kar pomeni, da je bilo ve\xc4\x8dina hrane nespecifi\xc4\x8dna za ABO krvne skupine. Ker torej teorija Petra D\'Adama sloni na lektinih, ki so specifi\xc4\x8dni za posamezno ABO krvno skupino, Nachbarjeva \xc5\xa1tudija te ne podpira. Peter D\'Adamo je ve\xc4\x8dkrat opozoril, da je poenostavljanje njegove teorije zgolj na delovanje lektinov zgre\xc5\xa1eno. Opozoril je, da je bolj kot izogibanje lektinom pomembno u\xc5\xbeivanje ustrezne prehrane in opi\xc5\xa1e svojo dieto kot\xc2\xa0\xc2\xbbtisto kar je\xc5\xa1, ne pa tisto \xc4\x8demur se izogiba\xc5\xa1\xc2\xab. D\'Adamo \xc5\xa1e zaklju\xc4\x8di,\xc2\xa0\xc2\xbbda je povezava z lektini le del ve\xc4\x8dje slike\xc2\xab. Kritike moti predvsem to, da vsega tega Peter D\'Adamo v svojih knjigah ne navede dovolj jasno ali pa sploh ne. Tudi doktor medicine Michael Klaper je skepti\xc4\x8den do D\'Adamove lektinske hipoteze, saj se spra\xc5\xa1uje: \xe2\x80\x9cKako je mo\xc5\xbeno, da so v preteklosti ameri\xc5\xa1ki Indijanci pridelovali in se prehranjevali s koruzo, ki je bila eden glavnih virov njihove prehrane, ko pa jih ima velika ve\xc4\x8dina (99%) krvno skupino O? Po D\'Adamovi teoriji bi se morale osebe s krvno skupino O koruze izogibati, saj deluje \xc5\xa1kodljivo na njihovo zdravje.\xe2\x80\x9d\n_START_SECTION_\nPomanjkanje klini\xc4\x8dnih preiskusov\n_START_PARAGRAPH_\nNaslednja kritka je, da ne obstajajo klini\xc4\x8dni preiskusi, ki bi potrdili u\xc4\x8dinkovitost diete na podlagi krvnih skupin. V svoji prvi knjigi, Eat Right 4 Your Type, natisnjeni \xc5\xbee leta 1997, Peter D\'Adamo omeni, da izvaja \xc5\xbee 8 let \xc5\xa1tudijo raka, vendar pa rezultati te \xc5\xa1tudije niso bili nikoli nikjer objavljeni. V svoji knjigi Arthritis: Fight It With the Blood type Diet, D\'Adamo omeni 12 tedensko \xc5\xa1tudijo, ki naj bi jo kmalu izvedel z namenom, da ugotovi u\xc4\x8dinkovitost svoje diete pri bolnikih z revmatoidnim artritisom, vendar pa rezultati le-te niso bili nikoli objavljeni. Na D\'Adamovi spletni strani so bili objavljeni rezultati njegove neodvisne \xc5\xa1tudije  v kateri je sodelovalo 6627 oseb, ki so sledili nasvetom D\'Adamove diete na podlagi krvnih skupin. Raziskava je trajala 1 mesec, v njej pa so osebe poro\xc4\x8dale o morebitnih izbolj\xc5\xa1avah zdravstvenega stanja. 71-78% oseb je poro\xc4\x8dalo o signifikantnem izbolj\xc5\xa1anju razli\xc4\x8dnih zdravstvenih stanj, ve\xc4\x8dina katerih je bila povezana s telesno te\xc5\xbeo. Vendar pa so o teh rezultatih ljudje v \xc5\xa1tudiji poro\xc4\x8dali sami, zato rezultati niso objektivni, ker ne vemo na kak\xc5\xa1en na\xc4\x8din so bile informcije pridobljene.\n_START_SECTION_\nNastanek krvnih skupin\n_START_PARAGRAPH_\nV Brazilski medicinski raziskovalni reviji sta Luiz C. de Mattos in Haroldo W. Moreira izpostavila, da \xc4\x8de velja D\'Adamova teorija o nastanku krvnih skupin in da je krvna skupina O najstarej\xc5\xa1a, se je moral gen za krvno skupino O razviti pred genoma za krvno skupino A in B na ABO lokusu. Vendar pa filogenetske povezave med \xc4\x8dlove\xc5\xa1kimi in ne\xc4\x8dlove\xc5\xa1kimi ABO aleli ka\xc5\xbeejo na to, da se je gen za krvno skupino A razvil prvi. Avtorja \xc4\x8dlanka sklepata, da bi bilo, v evolucijskem smislu, nenormalno, da bi se normalna gena (tista za krvni skupini A in B) razvila iz abnormalnega gena (za krvno skupino O)._NEWLINE_Yamamoto et al. pa \xc5\xa1e dodajajo: \xc4\x8ceprav je krvna skupina O pogosta v vseh populacijah po svetu, ne obstaja nobenih dokazov za to, da gen O predstavlja predhodni gen na ABO lokusu iz katerega sta se razvila \xc5\xa1e ostala gena. Poleg tega pa tudi ne moremo skelpati, da bi se\xc2\xa0\xc2\xbbdefective\xc2\xab\xc2\xa0gen razvil spontano in se kasneje razvil v normalen gen._NEWLINE_Obstaja tudi \xc5\xa1tudija iz leta 2004, ki zaklju\xc4\x8di:\xc2\xa0\xc2\xbb\xc4\x8ce predpostavljamo nespremenljivost stopnje evolucijske hitrosti lahko ocenimo, da se je diverzifikacija alelov treh reprezentativnih \xc4\x8dlove\xc5\xa1kih ABO linij (A101, B101 in O02) zgodila pred pribli\xc5\xbeno 4,5 do 6 milijoni let.\xc2\xab To odkritje pa direktno kontradiktira D\'Adamovi teoriji o nastanku krvnih skupin. Avtor na te trditve odgovarja, da je karakteriziranje njegovega opisa razvoja krvnih skupin kot stvar mutacijske selekcije prepoenostavljeno in da za tem stoji \xc5\xbeelja po diskreditaciji njegove teorije, kar je jasno, ko pa je bil avtor primoran kompleksen znanstveni material prevesti v kontekst dietne knjige za masovni trg. D\'Adamo \xc5\xa1e dodaja, da je zaklju\xc4\x8dke za svojo teorijo o nastanku krvnih skupin pridobil iz epidemiolo\xc5\xa1kih posledic migracijskih vzorcev in nalezljivih bolezni, ki so v povezavi s porazdelitvijo krvnih skupin in migracijskih vzorcev, ne pa naravne slekcije preko mutacij v kakr\xc5\xa1nemkoli Mendelovskem smislu.\n_START_SECTION_\nOstale kritike\n_START_PARAGRAPH_\nNutritionisti opominjajo, da upo\xc5\xa1tevanju D\'Adamove diete nujno sledi opu\xc5\xa1\xc4\x8danje celotnih prehranskih skupin (ki naj bi bile za dolo\xc4\x8deno krvno skupino neprimerne), posledice tega pa so neuravnote\xc5\xbeena prehrana in mo\xc5\xbeni zdravstveni zapleti. Poleg tega lahko postane jedilnik precej monoton._NEWLINE_Mnogi kritiki o\xc4\x8ditajo Petru D\'Adamu nestrokovno izra\xc5\xbeanje (kljub temu, da so njegove knjige namenjene \xc5\xa1irokemu krogu bralcem. D\'Adamo npr. V svoji knjigi Eat right for your type pravi: "To stanje, hipotiroidizem, se pojavi zato, ker ljudje s krvno skupino O ne proizvedejo dovolj joda." Resnica je seveda ta, da na\xc5\xa1e telo sploh ne proizvaja joda, kot tudi ne npr. kalcija, magnezija, natrija ne katerihkoli drugih mineralov, vzroki za hipotiroidizem pa so lahko \xc5\xa1tevilni in le\xc5\xbeijo drugje._NEWLINE_Doktor medicine Michael Klaper se spra\xc5\xa1uje, zakaj se D\'Adamo omejuje zgolj na krvni sistem ABO. To je zgolj en sistem, kateri klasificira ve\xc4\x8d kot 30 proteinov na povr\xc5\xa1ini celic, ki dolo\xc4\x8dajo tudi ostale krvne skupine z imeni kot so Auberger, Diego, Duffy, Kell, Kidd, Lewis, Lutheran, MNSs, P, Rh, Sutter in Xg. Poleg tega tudi ne smemo pozabiti na Rh faktor; ne glede na krvno skupino, ki jo imamo, nas pribli\xc5\xbeno 85% nosi Rh antigen, ostalih 15% pa je Rh negativnih._NEWLINE_Klaper \xc5\xa1e opozarja o pomembnosti ustreznega prehranjevanja z mesom: za nekoga s krvno skupino A, ki je celo \xc5\xbeivljenje jedel meso, je lahko zelo nevarno, da ga kar \xc4\x8dez no\xc4\x8d izpusti iz prehrane, saj se metabolne poti v telesu na to ne morejo tako hitro privaditi. Posledice so lahko pomanjkanje nujno potrebnih snovi v telesu, po drugi strani pa opozarja na eti\xc4\x8dno sporen vidik pretiranega prehranjevanja z izklju\xc4\x8dno mesno hrano (kar D\'Adamo priporo\xc4\x8da osebam s krvno skupino O), saj je bilo \xc5\xbee do sedaj ogromno gozdov skr\xc4\x8denih prav na ra\xc4\x8dun pa\xc5\xa1nikov. Poleg tega opozarja, da je dieta na podlagi \xc5\xbeivalske hrane v mo\xc4\x8dni povezavi s pove\xc4\x8dano mo\xc5\xbenostjo nastanka raka na \xc4\x8drevesju, pretiravanje z mesno hrano pa tudi lahko vodi do nastanka sr\xc4\x8dno-\xc5\xbeilnih bolezni in osteoporoze, zaklju\xc4\x8di pa \xc5\xa1e, da meso, ki ga u\xc5\xbeivamo danes, vsebuje veliko ve\xc4\x8d pesticidov, antibiotikov, rastnih in spolnih hormonov, mikrobov (E. coli in Salmonella) kot pa ga je vsebovalo meso, ki so ga u\xc5\xbeivali na\xc5\xa1i predniki.'